[image: image1.jpg]


[image: image2.wmf]
[image: image3.png]



                   
[image: image3.png]

                                                                               Nr. 434 din 02 septembrie 2026
CONFERINȚĂ DE PRESĂ AVÂND CA TEMĂ ,,CIRCULAȚIA PE DRUMURILE PUBLICE CU TROTINETELE ELECTRICE”
În primele opt luni ale anului 2026, polițiștii rutieri din cadrul Inspectoratului de Poliție Județean Vrancea au desfășurat mai multe acțiuni și activități preventive care au avut ca scop creșterea gradului de siguranță rutieră și reducerea riscului de producere a unor accidente în care să fie implicați conducători de trotinete electrice.

În perioada analizată, au fost organizate 17 acțiuni pentru prevenirea și combaterea abaterilor săvârșite de conducătorii de trotinete electrice. Acestea au fost desfășurate atât în baza planificărilor proprii, cât și în baza dispozițiilor transmise de Inspectoratul General al Poliției Române – Direcția Rutieră.

În urma acestor activități, polițiștii au aplicat 355 de sancțiuni contravenționale pentru încălcarea prevederilor legale privind circulația pe drumurile publice.

În ceea ce privește dinamica accidentelor rutiere, în primele opt luni ale anului 2026, la nivelul județului Vrancea au fost înregistrate 14 accidente rutiere în care au fost implicați conducători de trotinete electrice. În urma acestor evenimente, două persoane au fost rănite grav, iar 15 persoane au fost rănite ușor.

Dintre cele 14 accidente, în 7 cazuri, vinovăția a aparținut conducătorilor de trotinete electrice.

Pentru o imagine mai clară asupra evoluției fenomenului, în perioada similară a anului 2025 au fost înregistrate tot 14 accidente rutiere în care au fost implicați conducători de trotinete electrice. Diferența importantă se regăsește însă în ceea ce privește culpa acestora: în 2025, din cele 14 accidente, 11 au fost produse din vina conducătorilor de trotinete electrice, față de 7 înregistrate în primele opt luni ale anului 2026.

În același timp, se constată o reducere a numărului persoanelor rănite grav, de la 5 în anul 2025, la 2 în anul 2026.

Un aspect care merită menționat este faptul că vârsta conducătorilor de trotinete electrice implicați în evenimentele rutiere analizate este cuprinsă între 10 și 56 de ani, o parte importantă dintre aceștia fiind minori. 

Analizând cauzele care au stat la baza producerii accidentelor, principalele abateri constatate au vizat nerespectarea regulilor de circulație, neacordarea priorității de trecere, nerespectarea semnificației indicatoarelor și marcajelor rutiere, efectuarea unor manevre fără o asigurare corespunzătoare, precum și neatenția în timpul deplasării.

De asemenea, în anumite situații, un rol important l-au avut viteza neadaptată la condițiile de trafic și lipsa unei conduite preventive.

În ceea ce privește locul producerii accidentelor rutiere, în care vinovăția a aparținut conducătorilor de trotinete electrice, în primele 8 luni ale anului 2026, cele mai multe evenimente au fost înregistrate în mediul urban, respectiv 5 accidente, în timp ce în mediul rural au fost înregistrate 2 accidente.

În perioada similară a anului 2025, au fost înregistrate 7 accidente în mediul urban și 4 în mediul rural.

Datele evidențiază faptul că, în perioada analizată, mediul urban a reprezentat principalul loc de producere a accidentelor rutiere în care au fost implicați conducători de trotinete electrice.
Acțiunile polițiștilor rutieri urmăresc, în principal, prevenirea producerii unor evenimente rutiere, nu doar sancționarea celor care încalcă legislația.
Reamintăm faptul că potrivit prevederilor Legii nr. 132/2017 privind asigurarea obligatorie de răspundere civilă auto, sunt supuse obligației de asigurare și anumite categorii de trotinete electrice. Concret, legea definește vehiculul ca fiind orice mijloc de transport terestru cu propulsie proprie, care nu se deplasează pe șine și care are o viteză maximă constructivă mai mare de 25 km/h sau o masă proprie mai mare de 25 de kilograme și o viteză maximă constructivă mai mare de 14 km/h.

Prin urmare, proprietarii trotinetelor electrice care se încadrează în aceste caracteristici au obligația de a încheia o asigurare de răspundere civilă auto, în conformitate cu prevederile legale în vigoare.
Reguli generale de circulație:

· Vârsta minimă: Vârsta minimă pentru a conduce o trotinetă electrică pe drumurile publice este de 14 ani.

· Purtarea căștii: Casca de protecție este obligatorie pentru persoanele cu vârsta sub 16 ani atunci când se deplasează pe partea carosabilă.

· Unde se circulă: Unde există pistă pentru biciclete, circulația este permisă numai pe pistă. În lipsa acesteia, doar pe sectoarele de drum unde viteza maximă admisă este de 50 km/h.

· Transportul de persoane: Este interzis transportul pasagerilor. Trotineta electrică este destinată unei singure persoane (regula „Singur”).

· Conducerea în grup: Trotinetele electrice trebuie conduse numai pe un singur rând.

· Circulația pe timp de noapte: Este interzisă circulația pe timp de noapte fără lumini și dispozitive reflectorizant-fluorescente în stare de funcționare.

Sunt interzise următoarele acțiuni:

· Circulația pe trotuar (cu excepția pistelor amenajate pe acesta).

· Conducerea sub influența alcoolului sau a substanțelor psihoactive.

· Circulația în paralel (cu excepția competițiilor sportive organizate).

· Prinderea de un vehicul aflat în mers, remorcarea, împingerea sau tragerea trotinetei.

· Transportul sau tragerea de obiecte de orice fel.

· Circulația pe aleile din parcuri sau grădini publice, cu excepția cazurilor în care nu se stânjenesc pietonii.

· Traversarea pe trecerea de pietoni urcat pe trotinetă (trecerea se face pe lângă ea).

· Circulația fără ambele mâini pe ghidon.
· Circulația atunci când carosabilul este acoperit cu polei, gheață sau zăpadă.

· Circulația pe sectoarele semnalizate cu indicatorul „Accesul interzis bicicletelor”.

Obligații suplimentare și sancțiuni:

· Pe drumurile publice, conducătorul este obligat să aibă asupra sa actul de identitate.
 Conform cadrului legal, aplicarea contravențiilor în cazul minorilor se desfășoară astfel:

 Minorilor sub 14 ani  nu li se aplică amenzi contravenționale. În cazul lor, sancțiunea contravențională se poate aplica părinților sau reprezentanților legali pentru încredințarea vehiculului sau nesupravegherea minorului.
 Minorii între 14 și 18 ani răspund contravențional în nume propriu, însă limitele minimului și maximului amenzii stabilite de lege pentru fapta săvârșită se reduc la jumătate.
Vom continua activitățile de control și prevenire, cu accent pe zonele și perioadele în care riscul rutier este mai ridicat, precum și pe informarea și responsabilizarea conducătorilor de trotinete electrice.


